Diari Oficial de la Generalitat Valenciana


Sumari del DOGV 6459, del 14-02-2011 (2011/1483)

RESOLUCIÓ d'1 de febrer de 2011, del director general de Justícia i Menor de la Conselleria de Justícia i Administracions Públiques, per la qual es resol inscriure la modificació dels Estatuts del Col·legi Oficial d'Enginyers Químics de la Comunitat Valenciana i es disposa la seua publicació en el Diari Oficial de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6459

Data del DOGV
:   14-02-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/1483


Data del document
:   01-02-2011

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * reglament intern
    * química
    * col·legi professional
    * enginyer

RESOLUCIÓ d'1 de febrer de 2011, del director general de Justícia i Menor de la Conselleria de Justícia i Administracions Públiques, per la qual es resol inscriure la modificació dels Estatuts del Col·legi Oficial d'Enginyers Químics de la Comunitat Valenciana i es disposa la seua publicació en el Diari Oficial de la Comunitat Valenciana.  
 [2011/1483]  
Vist l'expedient de modificació estatutària instruït a instància del Col·legi Oficial d'Enginyers Químics de la Comunitat Valenciana, inscrit amb el número 104 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en el qual se sol·licita la inscripció de la modificació dels seus estatuts en el dit registre, atenent els següents   
Fets  
Primer  
Sergio Albert Torralba, en qualitat de president el Col·legi Oficial d'Enginyers Químics de la Comunitat Valenciana, va presentar en data 22 de juliol del 2010, sol·licitud d'inscripció de la modificació dels estatuts en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon  
Amb data 20 d'octubre del 2010 es van formular pel Servici d'Entitats Jurídiques observacions prèvies al control de legalitat dels estatuts.  
Tercer   
Amb data 22 de novembre del 2010 va tindre entrada en el Registre de la Conselleria de Justícia i Administracions Públiques escrit del Col·legi Oficial d'Enginyers Químics de la Comunitat Valenciana en resposta a l'esmentat ofici de 20 d'octubre de 2010, en el qual s'adjuntava l'esmena requerida de la documentació.  
Quart  
Les modificacions al text dels Estatuts del Col·legi Oficial d'Enginyers Químics de la Comunitat Valenciana van ser aprovades per la Junta General Extraordinària de 18 de juny del 2010 i el 13 de novembre del 2010 segons sengles certificats de 31 de maig del 2010 de la secretaria del col·legi, amb el vistiplau del president i del 15 de novembre del 2010 de la secretaria del col·legi amb el vistiplau del vicepresident.  
Quint  
La modificació estatutària la inscripció de la qual se sol·licita es refereix als articles 6, 7, 8, 9, 10, 11, 13, 14, 14 bis, 17, 25, 46 i 49 dels Estatuts del Col·legi Oficial d'Enginyers Químics de la Comunitat Valenciana, aprovats per Resolució de 7 de novembre de 2007, del director general de Justícia i Menor (DOCV núm. 5.646, de 23.11.2007), sent la seua nova redacció la següent:  
Article 6. Finalitat del col·legi  
Són fins fonamentals del Col·legi Oficial d'Enginyers Químics de la Comunitat Valenciana:  
a) L'ordenació de l'exercici de la professió, dins del marc legal específic, en l'àmbit de la seua competència, en benefici tant de la societat a què serveixen com dels interessos generals que li són propis. L'exercici professional en forma societària es regirà pel que preveu les lleis.   
b) Vigilar l'exercici de la professió, i es facilitarà el coneixement i compliment de qualsevol tipus de disposicions legals que l'afecten, tot fent complir els principis deontològics de la professió d'enginyer químic, la seua dignitat i prestigi.  
c) Vetlar per l'adequat nivell de qualitat de les prestacions professionals dels col·legiats; per a això es promourà la formació i perfeccionament d'estos.   
d) La defensa dels interessos professionals dels col·legiats i la representació exclusiva de l'exercici de la professió en qüestions d'àmbit autonòmic.  
e) Promoure el progrés de l'Enginyeria Química i l'augment de competències i prestigi de la professió   
f) Promoure la investigació, el desenvolupament tecnològic i la innovació en els sectors relacionats amb l'Enginyeria Química, per mitjà de la realització de distints actes o activitats.  
g) La protecció dels interessos dels consumidors i usuaris dels servicis dels seus col·legiats.   
Article 7. Funcions  
Per al compliment dels seus fins essencials, són funcions pròpies del Col·legi d'Enginyers Químics de la Comunitat Valenciana les següents:  
a) Ordenar l'activitat professional dels col·legiats, vetlar per l'ètica, deontologia i la dignitat professional, així com pel respecte degut als drets dels particulars contractants dels seus servicis.   
b) Exercir la potestat disciplinària en l'orde professional i col·legial.  
c) Procurar l'harmonia i col·laboració entre els col·legiats, impedint la competència deslleial entre ells.  
d) Examinar i denunciar les qüestions relacionades amb l'intrusisme de la professió i exercir les accions que les lleis establisquen per a evitar l'intrusisme, sense perjuí de les actuacions d'inspecció i sanció a què estan obligades les administracions públiques.  
e) Intervindre en via de conciliació o arbitratge en els conflictes que per motius professionals se susciten entre col·legiats.   
f) Organitzar cursos de formació i perfeccionament per als seus col·legiats, l'assistència dels quals serà facultativa, així com organitzar activitats i servicis comuns de caràcter professional, cultural, assistencial, de previsió i anàlegs que siguen d'interés per als col·legiats.  
g) Exercir la representació i defensa de la professió davant de l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals.  
h) Participar en els òrgans consultius de l'administració quan aquella ho requerisca o així ho establisquen les disposicions aplicables.  
i) Exercir totes les funcions que le siguen encomanades per les administracions valencianes i col·laborar amb estes per mitjà de la realització d'estudis i informes, elaboració d'estadístiques i altres activitats relacionades amb els seus fins que puguen ser-los sol·licitades o que acorden formular per iniciativa pròpia.  
j) Col·laborar amb les universitats en l'elaboració dels plans d'estudi i preparar la informació necessària per a facilitar l'accés a la vida professional dels nous col·legiats.   
k) Aprovar els seus pressupostos, així com regular i fixar les quotes dels col·legiats. La quota d'inscripció no podrà superar en cap cas els costos associats a la tramitació de la inscripció.  
l) Facilitar als tribunals la relació de col·legiats que per la seua preparació i experiència professional pogueren ser requerits per a intervindre com a pèrits en assumptes judicials o proposar-los a instàncies de l'autoritat judicial, així com emetre informes i dictàmens quan siguen requerits per a això per qualsevol jutjat o tribunal.  
m) Elaborar criteris orientatius d'honoraris professionals només als efectes de la taxació de costes i de la jura de comptes dels advocats. Els dits criteris seran igualment vàlids per al càlcul d'honoraris i drets que corresponen a l'efecte de taxació de costes en assistència jurídica gratuïta.  
n) Emetre informes i dictàmens, de caràcter no vinculant, en procediments judicials o administratius en què se susciten qüestions relatives a honoraris professionals.  
ñ) Aprovar els seus estatuts i reglaments de règim interior.   
o) Visar els treballs professionals dels col·legiats en els termes que preveu l'article 8 dels presents Estatuts.  
p) Informar amb caràcter preceptiu i no vinculant sobre tots els projectes de normes del Consell que afecten els col·legis professionals o a la professió d'enginyer químic.  
q) Exercir de nexe d'unió entre la Universitat, l'empresa, els professionals de l'enginyeria química i la societat en general.  
r) Atendre les sol·licituds d'informació sobre els seus col·legiats i sobre les sancions fermes a ells imposades, així com les peticions d'inspecció o investigació que els formule qualsevol autoritat competent d'un estat membre de la Unió Europea en els termes que preveu la Llei 17/2009, de 23 de novembre, sobre el Lliure Accés a les Activitats de Servicis i el seu exercici, en particular, pel que fa a que les sol·licituds d'informació i de realització de controls, inspeccions i investigacions estiguen degudament motivades i que la informació obtinguda s'empre únicament per a la finalitat per a la que es va sol·licitar.  
s) Totes les funcions que redunden en benefici de la protecció dels interessos dels consumidors i usuaris dels servicis dels seus col·legiats.  
t) Totes les altres funcions que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent.  
Article 8. El visat  
1. El col·legi visarà els treballs professionals en el seu àmbit de competència únicament quan se sol·licite per petició expressa dels clients, incloses les Administracions Públiques quan actuen com a tals, o quan així ho establisca el Govern mitjançant un Reial Decret, prèvia consulta als col·legiats afectats, d'acord amb els criteris següents:   
a) Que siga necessari per existir una relació de causalitat directa entre el treball professional i l'afectació a la integritat física i seguretat de les persones.  
b) Que s'acredite que el visat és el mitjà de control més proporcionat.  
En cap cas, el col·legi, per ell mateix o a través de les seues previsions estatutàries, podrà imposar l'obligació de visar els treballs professionals.  
2. L'objecte del visat és comprovar, almenys:  
a) La identitat i habilitació professional de l'autor del treball, utilitzant per a això el registre de col·legiats previstos en l'article 14 d'estos estatuts.  
b) La correcció i integritat formal de la documentació del treball professional d'acord amb la normativa aplicable al treball de què es tracte.  
En tot cas, el visat expressarà clarament quin és el seu objecte, detallant quins extrems són sotmesos a control i informarà sobre la responsabilitat que, d'acord amb el que preveu l'apartat següent, assumeix el col·legi. En cap cas comprendrà els honoraris ni les altres condicions contractuals, la determinació de les quals queda subjecta al lliure acord entre les parts, ni tampoc comprendrà el control tècnic dels elements facultatius del treball professional.  
3. En cas de danys derivats d'un treball professional que hi haja visat el col·legi, en el que resulte responsable l'autor del mateix, el col·legi respondrà subsidiàriament dels danys que tinguen el seu origen en defectes que hagueren degut ser posats de manifest pel Col·legi al visar el treball professional, i que tinguen relació directa amb els elements que s'han visat en eixe treball concret.  
4. Quan el visat col·legial siga preceptiu, el seu cost serà raonable, no abusiu ni discriminatori. El col·legi farà públics els preus dels visats dels treballs, que podran tramitar-se per via telemàtica.  
Article 9. Col·legiació  
Qui posseïsca la titulació i mèrits requerits en l'article 10 dels presents estatuts, tinga a la Comunitat Valenciana el seu domicili professional únic o principal i reunisca les altres condicions assenyalades estatutàriament, tindrà dret a ser admés en el col·legi. La quota d'inscripció no podrà superar en cap cas els costos associats a la tramitació de la inscripció. El Col·legi disposarà els mitjans necessaris perquè els sol·licitants puguen tramitar la seua col·legiació per via telemàtica, d'acord amb el que preveu l'article 14 dels presents estatuts.  
La col·legiació en el present col·legi atribuïx al col·legiat tots els drets inherents a la seua condició de tal, en tot el territori espanyol. A este efecte, no es podrà exigir als professionals que exercisquen en un territori diferent del de col·legiació comunicació ni cap habilitació ni el pagament de contraprestacions econòmiques diferents d'aquelles que exigisquen habitualment als seus col·legiats per la prestació dels servicis de què siguen beneficiaris i que no es troben coberts per la quota col·legial.  
En els supòsits d'exercici professional en territori diferent del de col·legiació, a l'efecte d'exercir les competències d'ordenació i potestat disciplinària que corresponen al col·legi del territori en què s'exercisca l'activitat professional, en benefici dels consumidors i usuaris, el col·legi haurà d'utilitzar els oportuns mecanismes de comunicació i els sistemes de cooperació administrativa entre autoritats competents previstos en la Llei 17/2009, de 23 de novembre, sobre el Lliure Accés a les Activitats de Servicis i el seu Exercici. Les sancions imposades, si és el cas, pel col·legi del territori en què s'exercisca l'activitat professional produiran efectes en tot el territori espanyol.  
Article 10. Incorporació  
1. La incorporació al Col·legi Oficial d'Enginyers Químics de la Comunitat Valenciana requerix estar en possessió del corresponent títol universitari, o en possessió de qualsevol altre títol que siga declarat equivalent, sempre que complisquen els requisits establits en els presents estatuts.  
En tot cas, tant l'accés com l'exercici de la professió col·legiada es regirà pel principi d'igualtat de tracte i no discriminació, en particular per raó d'origen racial o ètnic, religió o conviccions, discapacitat, edat o orientació sexual, en els termes de la Secció III del capítol III del títol II de la Llei 62/2003, de 30 de desembre, de Mesures Fiscals, Administratives i de l'Orde Social.  
2. Voluntàriament podran sol·licitar la seua col·legiació els que estiguen en possessió d'algun d'aquells títols, i desitgen incorporar-se al Col·legi com no exercents, al no desenvolupar cap activitat professional.  
3. La col·legiació de nacionals dels estats membres de la Unió Europea que es troben prèviament establits, amb caràcter permanent, en qualsevol dels mencionats Estats, es regirà per la normativa comunitària. Els nacionals d'un país no pertanyent a la Unió Europea, podran incorporar-se al col·legi quan puguen exercir la professió d'acord amb la legislació espanyola i compten amb el permís de residència. En el cas de desplaçament temporal d'un professional d'un altre Estat membre de la Unió Europea, caldrà ajustar-se al que disposa la normativa vigent en aplicació del dret comunitari relativa al reconeixement de qualificacions.  
4. Els col·legiats que es jubilen podran continuar pertanyent al Col·legi Oficial d'Enginyers Químics de la Comunitat Valenciana, conservant tots els seus drets col·legials i quedant subjectes al pagament de les quotes col·legials. Pels procediments estatutàriament previstos, es podrà acordar la implantació de quotes reduïdes als mateixos.  
Article 11. Sol·licitud de col·legiació  
Per a adquirir la condició de col·legiat serà necessari presentar sol·licitud dirigida el president de la Junta de Govern, a qui s'acompanyarà la documentació següent:   
a) Certificat de naixement, Document Nacional d'Identitat o passaport.  
b) títol professional original o testimoni notarial del mateix. En el cas que no haguera rebut encara el títol professional, la Junta de Govern podrà concedir una col·legiació provisional, sempre que l'interessat presente certificat acadèmic acreditatiu d'haver finalitzat els estudis i resguard que justifique tindre abonats els drets d'expedició del títol corresponent, el qual tindrà obligació de presentar en el Col·legi per al seu registre, quan li siga facilitat.  
c) Rebut acreditatiu de l'abonament de la quota d'incorporació corresponent. En cas de reingrés serà necessari un nou abonament d'esta quota.   
Els que pretenguen incorporar-se al Col·legi Oficial d'Enginyers Químics de la Comunitat Valenciana, si pertangueren amb anterioritat a un altre, hauran de presentar certificat lliurat pel Col·legi d'origen en què s'expresse si està al corrent de pagament de les quotes col·legials i no estar inhabilitat temporal o definitivament per a l'exercici de la professió.  
Article 13. Denegació de la col·legiació.   
1. La sol·licitud de col·legiació només podrà ser denegada pels motius següents:  
a) Quan els documents presentats siguen insuficients o oferisquen dubtes sobre la seua legitimitat i no s'hagen completat o esmenat en el termini assenyalat a este efecte, o quan el sol·licitant haja falsejat les dades i documents necessaris per a la seua col·legiació.  
b) Quan el sol·licitant haguera patit alguna condemna per sentència ferma dels tribunals que en el moment de la sol·licitud li inhabilite per a l'exercici professional.  
c) Quan haguera sigut sancionat disciplinàriament amb l'expulsió d'este o un altre col·legi, mentres no s'extingisca la responsabilitat disciplinària.  
d) Quan al formular la sol·licitud es trobara suspés de l'exercici de la professió en virtut de correcció disciplinària imposada per un altre col·legi.  
2. Si la Junta de Govern acordara denegar la col·legiació, ho comunicarà a l'interessat dins dels deu dies següents a la data de l'acord, expressant els fonaments del mateix i els recursos que és susceptible.  
Article 14. Finestreta única i servici de d'atenció als col·legiats i als consumidors o usuaris.  
1. El Col·legi disposarà d'una pàgina web perquè, a través de la finestreta única prevista en la Llei 17/2009, de 23 de novembre, sobre el lliure accés a les activitats de servicis i el seu exercici, els professionals puguen realitzar tots els tràmits necessaris per a la col·legiació, el seu exercici i la seua baixa en el col·legi, a través d'un únic punt, per via electrònica i a distància.   
A través de la mateixa, els professionals podran de forma gratuïta:  
a) Obtindre tota la informació i formularis necessaris per a l'accés a l'activitat professional i el seu exercici.  
b) Presentar tota la documentació i sol·licituds necessàries, incloent la de la col·legiació.  
c) Conèixer l'estat de tramitació dels procediments en què tinga consideració d'interessat i rebre la corresponent notificació dels actes de tràmit preceptius i la resolució dels mateixos pel col·legi, inclosa la notificació dels expedients disciplinaris quan no fóra possible per altres mitjans.  
d) Convocar als col·legiats a les juntes generals ordinàries i extraordinàries i posar en el seu coneixement l'activitat pública i privada del col·legi professional.  
A través de la referida finestreta única, per a la millor defensa dels drets dels consumidors i usuaris, el col·legi oferirà la següent informació, que haurà de ser clara, inequívoca i gratuïta:  
a) L'accés al Registre de Col·legiats, que estarà permanentment actualitzat i en el que constaran, almenys, les dades següents: nom i cognoms dels professionals col·legiats, número de col·legiació, títols oficials de què estiguen en possessió, domicili professional i situació d'habilitació professional.  
b) L'accés al registre de societats professionals, que tindrà el contingut descrit en l'article 8 de la Llei 2/2007, de 15 de març, de societats professionals.  
c) Les vies de reclamació i els recursos que podran interposar-se en cas de conflicte entre el consumidor o usuari i un col·legiat o el col·legi professional.  
d) Les dades de les associacions o organitzacions de consumidors i usuaris a qui els destinataris dels servicis professionals poden dirigir-se per a obtindre assistència.  
e) El contingut dels codis deontològics.  
2.El col·legi haurà d'atendre les queixes o reclamacions presentades pels col·legiats. Així mateix, disposarà d'un servici d'atenció als consumidors o usuaris, que necessàriament tramitarà i resoldrà quantes queixes i reclamacions referides a l'activitat col·legial o professional dels col·legiats es presenten per qualsevol consumidor o usuari que contracte els servicis professionals, així com per associacions i organitzacions de consumidors i usuaris en la seua representació o en defensa dels seus interessos. La presentació de queixes i reclamacions podrà realitzar-se per via electrònica i a distància. El col·legi, a través d'este servici d'atenció als consumidors o usuaris, resoldrà sobre la queixa o reclamació segons siga procedent: bé informant sobre el sistema extrajudicial de resolució de conflictes, bé remetent l'expedient als òrgans col·legials competents per a instruir els oportuns expedients informatius o disciplinaris, bé arxivant o bé adoptant qualsevol altra decisió d'acord amb dret.  
Article 14 bis. Memòria anual  
1. El col·legi estarà subjecte al principi de transparència en la seua gestió. Per a això, el col·legi elaborarà una Memòria Anual que continga almenys la informació següent:  
a. Informe anual de gestió econòmica, incloent les despeses de personal prou desglossats i especificant les retribucions dels membres de la Junta de Govern quant al seu càrrec.  
b. Import de les quotes aplicables desglossades per concepte i pel tipus de servicis prestats, així com les normes per al seu càlcul i aplicació.  
c. Informació agregada i estadística relativa als procediments informatius i sancionadors en fase d'instrucció o que hagen aconseguit fermesa, amb indicació de la infracció a què es refereixen, de la seua tramitació i de la sanció imposada si és el cas, d'acord, en tot cas, amb la legislació en matèria de protecció de dades de caràcter personal.  
d. Informació agregada i estadística relativa a queixes i reclamacions presentades pels consumidors o usuaris o les seues organitzacions representatives, així com sobre la seua tramitació i, si és el cas, dels motius d'estimació o desestimació de la queixa o reclamació, d'acord, en tot cas, amb la legislació en matèria de protecció de dades de caràcter personal.  
e. Els canvis en el contingut del seu codi deontològic, en cas de disposar del mateix.  
f. Les normes sobre incompatibilitats i les situacions de conflicte d'interessos en què es troben els membres de les Juntes de Govern.  
g. Informació estadística sobre l'activitat de visat.  
2. La Memòria Anual haurà de fer-se pública a través de la pàgina web en el primer semestre de cada any  
3. El col·legi facilitarà als seus consells generals o superiors, una vegada estiguen creats, la informació necessària per a elaborar la Memòria Anual.  
Article 17. Inscripció d'alumnes d'enginyeria química  
Podran inscriure's en un registre que es portarà en el col·legi i que es denominarà registre de precol·legiats, els alumnes dels dos últims cursos de la titulació d'enginyer químic de la Comunitat Valenciana així com els alumnes dels dos últims anys dels nous títols en l'àmbit de l'enginyeria química en la Comunitat Valenciana, amb l'objecte de rebre la informació d'interés col·legial que determine la junta de govern, en especial tota la relativa a les atribucions professionals dels enginyers químics i les que els facilite la seua integració en el món laboral així com l'ampliació dels seus coneixements. Els alumnes inscrits en el dit registre no tindran la condició de col·legiats.  
Els precol·legiats satisfaran la quota d'incorporació al registre que es determine, sent el dit abonament requisit imprescindible per a accedir al mateix.  
Una vegada obtingut el títol oficial d'enginyer químic o qualsevol altre títol equivalent, es donarà de baixa als alumnes en el registre constituït a este efecte.  
Article 25. Convocatòria  
La convocatòria es farà per la Secretaria, previ mandat del president i es publicarà en la pàgina «web» oficial del col·legi - «finestreta única» - amb quinze dies naturals d'antelació almenys, expressant el lloc, dia i hora en què haurà de celebrar-se, en primera i segona convocatòria.  
La publicació de la convocatòria té plena eficàcia jurídica, sense perjuí de la remissió de notificacions telemàtiques a cada un dels col·legiats que hagueren proporcionat una adreça de correu electrònic amb este fi.  
Fins que no es trobe operativa la finestreta única, la convocatòria es farà per la Secretaria, previ mandat del president. Es publicarà en el tauler d'anuncis, així com en els diaris de major difusió de cada província i serà notificada per escrit a tots els col·legiats, o per qualsevol mitjà telemàtic sempre que acredite la recepció, amb quinze dies naturals d'antelació almenys, expressant el lloc, dia i hora en què haurà de celebrar-se, en primera i segona convocatòria.   
Article 46. Vot per correu  
1. Qualsevol membre del col·legi podrà emetre el vot per correu.  
2. Els col·legiats que vullguen exercir el vot per correu hauran de sol·licitar-lo individualment, bé en compareixença personal en les oficines del col·legi o per escrit dirigit a la secretaria del col·legi. El col·legiat haurà d'acreditar la seua identitat per mitjà d'exhibició del DNI i carnet de col·legiat en la compareixença personal per a sol·licitar el vot per correu. Si la sol·licitud es formula per escrit, haurà de fer-se  
Constar totes les dades identificatives, inclòs el DNI i carnet de col·legiat, acompanyant en qualsevol cas fotocòpia del document acreditatiu de la identitat amb la seua firma.  
3. El secretari del col·legi certificarà la petició de vot i prendrà nota en el cens perquè el dia de les eleccions no es realitze el vot personalment.  
4. En el termini de 48 hores des de la sol·licitud, la secretaria del col·legi remetrà per correu certificat amb justificant de recepció al domicili que conste en els arxius del col·legi una papereta de cada candidatura, un sobre blanc i un sobre exterior, en el que es farà constar en l'anvers la paraula Eleccions i en el revers la inscripció següent:  
«conté paperetes per a l'elecció de la junta de govern del Col·legi Oficial d'Enginyers Químics de la Comunitat Valenciana»  
Nom i cognoms  
Adreça  
Núm. de col·legiat. Firma  
5. La papereta de votació haurà d'introduir-se doblegada en el sobre blanc que es tancarà i s'introduirà al seu torn en el sobre exterior. El vot per correu es remetrà per correu certificat a la seu del col·legi o es presentarà, pel propi votant prèvia exhibició del DNI i carnet de col·legiat, en un registre d'entrada que a estos efectes específics s'habilitarà en el col·legi.  
6. Els vots per correu hauran de dirigir-se al secretari de la Junta de Govern que es farà càrrec de la seua custòdia fins al moment de l'inici de les eleccions, que farà entrega dels mateixos a la mesa electoral, que els introduirà en l'urna designada a este efecte.  
7. S'admetran els vots per correu que es reben en el col·legi dins de l'horari de registre el dia anterior a la celebració de la votació.  
8. Serà declarat nul tot vot per correu que no complisca estrictament la normativa prevista en estos estatuts col·legials.  
9. Els col·legiats que sol·liciten votar per correu no podran votar personalment.  
10. S'alçarà acta sobre el nombre de sobres rebuts.  
11. Una vegada finalitzades les eleccions, es procedirà en primer lloc a l'obertura de l'urna amb els vots per correspondència, introduint-se en l'urna general els sobres tancats amb les paperetes que només seran oberts al fer-se l'escrutini.  
Article 49. Pagament de les quotes  
El pagament de les quotes es realitzarà d'acord amb les següents regles.  
a) Els col·legiats hauran de satisfer a l'incorporar-se al Col·legi Oficial d'Enginyers Químics de la Comunitat Valenciana una quota d'inscripció uniforme, l'import de la qual, que no podrà superar en cap cas els costos associats a la tramitació de la inscripció, fixarà i podrà modificar l'Assemblea General.  
Els col·legiats que pretenguen incorporar-se al col·legi, procedents d'un altre Col·legi d'Enginyers Químics no estan obligats a abonar la quota d'entrada, sempre que conste en el certificat haver-la abonat en el col·legi de procedència.  
b) Els col·legiats, amb exercici o sense, estan obligats a satisfer les quotes ordinàries, l'import fixa de les quals l'assemblea general.  
c) En cas de dèbits o pagaments extraordinaris, l'assemblea general podrà establir quotes extraordinàries el pagament de les quals és obligatori per a tots els col·legiats.  
Fonaments de dret  
Primer  
La modificació estatutària respecta totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon  
El Col·legi Oficial d'Enginyers Químics de la Comunitat Valenciana ha aprovat la modificació estatutària per mitjà del seu òrgan competent.  
Tercer  
No obstant això, en exercici del control de legalitat previst en l'article 11 de l'esmentada Llei 6/1997, de 4 de desembre, i en els articles 21 i 28 del Decret 4/2002, de 4 de gener, de Consell, que la desenvolupa, resulta necessari procedir a la substitució en l'article 7, apartat p), del terme "Govern Valencià" per la de "Consell" d'acord amb la nova redacció establida en l'Estatut d'Autonomia de la Comunitat Valenciana per la Llei Orgànica 1/2006, de 10 d'abril, de reforma de la Llei Orgànica 1/1982, d'Estatut d'Autonomia de la Comunitat Valenciana.  
Quart  
L'expedient ha sigut tramitat pel Servici d'Entitats Jurídiques, adscrit a la Direcció General de Justícia i Menor de la Conselleria de Justícia i Administracions Públiques, competent per així disposar-lo l'article 6.1 de l'esmentada llei 6/1997, tenint en compte allò que s'ha previst per la Disposició Final del Decret 4/2002, de 8 de gener, en virtut de les atribucions que té conferides pel Decret 198/2009, de 6 de novembre, del Consell, pel qual s'estableix l'estructura orgànica bàsica de la Presidència i de les conselleries de la Generalitat i pel Decret 206/2009, de 13 de novembre, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques, modificat pel Decret 22/2010, de 22 de gener.  
Vistos l'article 36 de la Constitució Espanyola i l'article 49.122a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'esta última; i la resta de disposicions complementàries de pertinent aplicació, es dicta la següent, resolc  
1. Inscriure la modificació dels Estatuts del Col·legi Oficial d'Enginyers Químics de la Comunitat Valenciana en el Registre de Col·legis Professionals i de Consells Valencians de Col·legis Professionals de la Comunitat Valenciana, amb els canvis de redacció indicats en el fonament de dret tercer.  
2. Publicar la present resolució en el Diari Oficial de la Comunitat Valenciana.  
Contra la present resolució, que posa fi a la via administrativa, es podrà interposar, potestativament, recurs de reposició davant del mateix òrgan que hi ha dictat l'acte, en el termini d'un mes comptat des de l'endemà de la seua notificació, o bé, recurs contenciós administratiu davant de la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciós Administrativa, sense perjuí de s'utilitze qualsevol altra via que es considere oportuna.  
València, 1 de febrer de 2011.- El director general de Justícia i Menor: Antonio Gastaldi Mateo.